
በቤኒሻንጉል ጉሙዝ ክልል
የመሶብ አንድ ማዕከል ዲጂታል የመንግስት አገልግሎት የሥነ-ምግባርና የተጠያቂነት መመሪያ ቁጥር …. /2018

                                          ጥር 2018 ዓ.ም
                                         አሶሳ
መግቢያ

የህዝብ አገልጋይነታቸውን የተቀበሉ ከፍተኛ ችሎታና መልካም ስነምግባር ያላቸው፣ ለሚጠቀሙበት ሀብትና ለሚያስገኘው ውጤት ተጠያቂ የሆኑ፣ ኃላፊነታቸውን የስልጣን ወሰኑ በግልጽ የታወቀ ሙያዊ ብቃታቸውን ለማሻሻል አበረታች ሁኔታ የተፈጠረላቸው የመሶብ አንድ ማዕከል አገልግሎት ሠራተኞችን ለማፍራት፣ አገራዊ አደራና ተልእኮ በጥንቃቄ፣ በትጋት፣ በብቃትና ውጤታማ በሆነ መንገድ በሙሉ ጉልበት ማከናወን የሚችሉና የሚጠበቅባቸውን ተግባርና ኃላፊነት በአግባቡ ተረድተው የተሰጣቸውን ተልዕኮ መወጣት የሚችሉ ባለሙያዎች ማዕከሉ ያስፈልጉታል፡፡ 

በዚህ መሰረት የመንግስት ፖሊሲዎችንና ፕሮግራሞች ተግባራዊ ለማድረግ እና የተገልጋዩን ፍላጎት ለማርካት ትኩረት በመስጠት፤ ፍትሐዊ፣ ግልጽና ቀልጣፋ የሆነ የአገልግሎት አሰጣጥ ስርዓት ለማስፈን የማዕከሉን ተልእኮ በብቃት ማስፈጸም የሚችል፣ ህዝብን የሚያገለግል የመሶብ አንድ ማዕከል አገልግሎት በዘላቂነት ማፍራት በማስፈለጉ እና የስነ-ምግባር ደረጃዎችን ለማስጠበቅ መመሪያ መቅረጽና ስራ ላይ ማዋል አስፈላጊ ሆኖ በመገኘቱ ይህ የመሶብ አንድ ማዕከል አገልግሎት ሠራተኞች የስነ- ምግባር እና የተጠያቂነት አፈጻጸም መመሪያ ተዘጋጅቷል፡፡
ክፍል አንድ
ጠቅላላ ድንጋጌ
1. አጭር ርዕስ፡-
ይህ መመሪያ
 “የመሶብ አንድ ማዕከል ዲጂታል የመንግሰት አገልግሎት የሠራተኞች የስነ-ምግባር እና የተጠያቂነት አፈጻጸም መመሪያ ቁጥር ----- /2018” ተብሎ ሊጠቀስ ይችላል፡፡

2. ትርጓሜ፡-
የቃሉ አገባብ ሌላ ትርጓሜ የሚያሰጠው ካልሆነ በስተቀር በዚህ መመሪያ ውስጥ፡-
1. “አዋጅ’’ ማለት የቤኒሻንጉል ጉሙዝ ክልል መንግሥት የሠራተኞች መተዳደሪያ አዋጅ ቁጥር 208/2017 ነው፡፡
2. “ደንብ”
ማለት
“የቤጉ የመሶብ የአንድ ማዕከል ዲጅታል የመንግስት አገልግሎት ለማቋቋም በክልሉ ም/ቤት የወጣ ደንብ ቁጥር 181/2017 ነው፡፡
3. ከላይ በተጠቀሰው አዋጅና ደንብ አንቀጽ 2 የተሰጡ ትርጓሜዎች ለዚህ መመሪያ ተፈጻሚ ይሆናሉ፡፡
4. “ቢሮ” ወይም “ቢሮ ኃላፊ” ማለት እንደ ቅደም ተከተሉ የሲቪል ሰርቪስ ቢሮ ወይም ቢሮ ኃላፊ ማለት ነው።
5. “የበላይ አመራር” ማለት የመሶብ አንድ ማእከል አገልግሎት ዋና ሀላፊ ወይም ምክትል ሀላፊ ማለት ነዉ፡፡
6. ”የመሶብ አገልግሎት“ ማለት ዘመናዊ ለጋራ ጥቅም የተደራጀ እና በአገልግሎት ሰጭ እናት ተቋማት አማካኝነት ለተገልጋይ በአንድ ቦታ አገልግሎት ለመሥጠት በደንብ ቁጥር 181/2017 መሰረት የተቋቋመ የመንግስት መሥሪያቤት ነው፡፡
7. “አገልግሎት ሰጭ እናት ተቋም” ማለት ለተገልጋይ አገልግሎት የሚሰጥ የመንግስት መስሪያ ቤት፣ በመንግስት ለሶስተኛ ወገን በውል የተላለፉ ሥራዎችን የሚያከናውን ወይም ከመንግስት አገልግሎት አቅርቦት ጋር የተያያዙ ስራዎችን የሚያከናውን የግል ተቋም ወይም የመንግስት ልማት ድርጅቶችን ማለት ነው፡፡
8. “ስነ-ምግባር” ማለት በዚህ መመሪያ ውስጥ የተጠቀሱትን የሥነ-ምግባር መርሆዎች ለማክበር ከመሶብ አንድ ማዕከል አገልግሎት ሠራተኞች የሚጠበቅ አወንታዊ ምግባር ማለት ነው፡፡
9. “ሙያዊ ስነ-ምግባር” ማለት ሙያተኛው በሙያው የሚያከናውነውን ስራ ውጤታማ እንዲሆን እንደየሙያው ዓይነት በጥብቅ መከተል የሚገባው ሙያዊ መርሆዎችና ስነ-ስርዓቶች ማለት ነው፡፡
10. “የማይገባ ጥቅም” ማለት የሙስና ወንጀሎች አዋጅ ቁጥር 881/2007 መሰረት ተገቢ ያልሆነ ጥቅም ወይም አግባብ ባልሆነ መንገድ የተገኘ ጥቅም ማለት ነው፡፡
11. "ሚስጥር" ማለት ኃላፊዉ ወይም ሠራተኛው በስራው ምክንያት ያወቀውን መረጃ ጉዳዩ ለማይመለከታቸዉ ሰዎች ይፋ አለማድረግ ማለት ነዉ፡፡
12. ከላይ በተጠቀሰው ደንብ አንቀጽ 2 የተሰጡ ትርጓሜዎች ለዚህ መመሪያ ተፈጻሚ ይሆናሉ፡፡
3. የመመሪያው  ተፈጻሚነት  ወሰን፡-
ይህ መመሪያ በመሶብ አንድ ማዕከል ዲጂታል የመንግሰት አገልግሎት መስሪያቤት በሚያገለግሉ ሠራተኞች ዕከሉ ላይ ተፈጻሚ ይሆናል፡፡
4. የጾታ አገላለጽ፡-
በዚህ መመሪያ በወንድ ጾታ የተገለጸው የሴትንም ጾታ ያጠቃልላል፡፡
5. የመመሪያው  ዓላማ፡-
የመሶብ አንድ ማዕከል አገልግሎት ያለውን የሰው ኃይል፣ ፋይናንስና ንብረት በአግባቡ ለመጠቀም የሚያስችለውን ተቋማዊ የስነ-ምግባር እና ዲሲፕሊን ስርዓት በመገንባት ቀጣይነት ያለው ውጤታማ የአገልግሎት አሰጣጥ ተልእኮውን ኢኮኖሚያዊና ብቃት ባለው መልኩ በመወጣት የሚፈለገውን ውጤት ለማስገኘት ነው፡፡
ክፍል ሁለት
6. ሥነ-ምግባር
የመሶብ አንድ ማዕከል ዲጂታል የመንግስት አገልግሎት ሠራተኛ ሊከተላቸው የሚገቡ የሥነ-ምግባር መርሆዎች እና ሊኖሩት ስለሚገባው ባህርያት
7. የሥነ-ምግባር መርሆዎች
ማንኛውም የመሶብ አንድ ማዕከል አገልግሎት ሰራተኛ በማንኛውም ጊዜ መልካም ስነ- ምግባር እንዲኖረውና የማዕከሉን ክብር በማያስነካ ሁኔታ የተጣለበትን አደራና ተልእኮ በብቃት እንዲወጣ ከዚህ ቀጥሎ የተዘረዘሩትን የስነ-ምግባር መርሆዎች የማክበር ግዴታ አለበት፤
1 ቅንነት:-
ሀ/ የመሶብ አንድ ማዕከል እና እናት ተቋሙ የሰጠውን ማናቸውንም ተግባርና ግዴታ ቅንነት በተሞላበት ሁኔታ መወጣት፤
ለ/ በማንኛውም ጊዜ ለሚያከናውናቸው ተግባራት፣ ከማንኛውም አካላት ጋር የሚያደርገው ግንኙነት እና የሚሰጡትን ገንቢ አስተያየቶች በቅንነትና በራስ መተማመን መንፈስ እንዲሁም በጥሩ ሙያዊ ስነምግባር መፈጸም፣
ሐ/ በስራ ምክንያት የሚያገኛቸውን መረጃዎች በቅንነት ተተኪዎች ሊጠቀሙበት በሚችሉበት ሁኔታ በአግባቡ አደራጅቶ መያዝ፣ እንዲሁም የማዕከሉን የአሰራር ደንብና ህግ በሚፈቅደው መሰረት ምስጢራዊ ያልሆኑ መረጃዎችን በተፈለጉ ጊዜ ለሚመለከታቸው አካላት ተደራሽ ማድረግ፣
 መ/ በትጋት፣ በጥንቃቄ፣ በጥራት፣ በሙሉ ጉልበት፣ እንዲሁም ውጤታማ በሆነ አኳኋን ከተገልጋዮች ለሚቀርብለት የአገልግሎት ጥያቄ በቅንነት ወቅታዊ ምላሽ መስጠት፣
 ሠ/ ለማዕከሉ የስራ አመራር ወቅታዊና ያልተዛባ አስተያየትና መረጃ በቅንነት ማቅረብ፣
     2 ታማኝነት፡-
ሀ/ የአገርን፣ የህዝብንና የመንግስትን ክብር መልካም ገጽታ መገንባት፣ መጠበቅና እነዚህኑ የሚያጎድፉ ድርጊቶችን መከላከል፣
ለ/ ለማዕከሉ ስራ፣ ለሙያ፣ ለመንግስትና ለሀገር እንዲሁም ለገቡት ቃል ኪዳን በማንኛውም ሁኔታ ሳያወላውሉ ጸንቶ መቆም፣
ሐ/ ለሀገሩ፣ ለህብረተሰቡ፣ ለህገ-መንግስቱ፣ ለመንግስት ፖሊሲዎችና ስትራቴጂዎች እንዲሁም ለማዕከሉ መመሪያዎችና የአሰራር ስርዓቶች ታማኝ መሆን፣
መ/ በማንኛውም ጊዜና ቦታ የተሰጠውን ተልእኮና ተግባር ሁሉ በታማኝነት መፈጸም፣
ሠ/ አገራዊ ኃላፊነቱን መወጣት እና የማዕከሉንና የእናት መስሪያቤቱን ተልዕኮ በብቃት፣ በተዓማኒነትና በቁርጠኝነት ማሳካት፣
ረ/ የማዕከሉ የበላይ አመራር አካላት በተሰጣቸው ህጋዊ ስልጣን መሰረት የሚሰጧቸውን ህጋዊ ትእዛዞች ሁሉ በታማኝነት መፈጸም፣
ሰ/ በማንኛውም መንገድ ያወቀውን ህገ-ወጥ ድርጊት እና ጥፋት ለሚመለከተው የስራ ክፍል ኃላፊ ማሳወቅ፣
ሸ/ በማዕከሉ ተመድቦ በሚሠራበት ወቅት በራሱ ፈቃድ ሥራውን መልቀቅ ቢፈልግ ወይም ወደ እናት መ/ቤቱ ለመመለስ ቢፈልግ ማመልከቻ ለማዕከሉ ማቅረብና ሕጋዊ አሠራሩን ተከትሎ መፈጸም፣
3 ግልፀኝነት፡-
ሀ/ በማዕከሉ ተመድቦ በሚያገለግልበት ወቅት ለማዕከሉ ሃላፊ ወይም ለቅርብ የሥራ ኃላፊው ሳያሳውቅ ያለ በቂ ምክንያት ከሥራ ገበታ አለመለየት፣
ለ/ የስራ ሂደቱ ወይም አሰራሩ በምስጢር የሚጠበቅ ካልሆነ በስተቀር ለማወቅ አግባብነት ያለው አካል ሲጠይቅ መረጃዎችን ወይም የተሰሩ ስራዎችን ለሁሉም ህጋዊ ተጠቃሚ በእኩል ደረጃ ግልጽ ማድረግ፣
ሐ/ የማዕከሉ ኃላፊዎችና ሰራተኞች የሚሰጧቸውን ውሳኔዎችና አገልግሎቶች ሁሉ በግልጽነት የአሰራር መርህ መሰረት ማከናወን፣
መ/ ከማዕከሉ የሥራ ባልደረቦች ጋር ስራን በተመለከተ የሚደረጉ ውይይቶች ግልጽና በመረዳዳት ላይ የተመሰረተ እንዲሆን ማድረግ፣
ሠ/ ከማንኛውም ተራ አልቧልታ በመራቅ በስራ ላይ የሚያጋጥመውን ቅሬታ በተቀመጠው አሰራር መሰረት ለሚመለከተው ስራ ኃላፊ አቅርቦ መፍትሔ ለማግኘት ጥረት ማድረግ፣
4 ምስጢር መጠበቅ፡-
ሀ/ ማንኛውም የማዕከሉ ሠራተኛ በህግ አግባብ መሰረት ካልታዘዘ በስተቀር የማዕከሉን ምስጢር የተባሉትን መረጃዎች፣ቃለ- ጉባኤዎች፣ የስራ እቅዶችና መሰል ጉዳዮች ሁሉ በስራም ላይ ሆነ ከስራ ውጭ ጉዳዩን እንዲያውቀው ለተፈቀደለት ካልሆነ በስተቀር ለሌላ ማንኛውም ሰው አለመግለጽ፣
ለ/ ማንኛውም የማዕከሉ ሰራተኛ የማዕከሉን ሰነድ በአገር ውስጥም ሆነ በውጭ ለሚገኙ ተገልጋዬች በኢሜይል ለማስተላለፍ ሲፈልግ የማዕከሉን ኤልክትሮኒክ ኢሜይል ብቻ መጠቀም አለበት፤ ለሚመለከታቸውም በኮፒ ማሳወቅ አለበት፣
    5. ሐቀኝነት፡-
ሀ/ አገራዊ ተልዕኮውን ለማሳካት በምደባ ወደ ማዕከሉ ከእናት መስሪያቤቱ ሲላክ ተልዕኮውን በአግባቡ መፈፀም፣
ለ/ በማናቸውም መንገድ ከአገልግሎት ተጠቃሚው ኅብረተሰብ፣ ከቢዝነስ ተቋማት፣ መንግስታዊ ካልሆኑ ድርጅቶች ወይም መሰል ተቋማት ከሚሰጠው አገልግሎት ጋር በተያያዘ በማናቸውም ጊዜ ስጦታ አለመቀበል፣
ሐ/ በማናቸውም ሁኔታ መደለያ አለመቀበልና የራስን ስብዕና መጠበቅ፣
መ/ እውነተኛና ቀጥተኛ
መሆን
እንዲሁም ከአታላይነት፣ ከውሸት፣ ከሌብነትና ከአጭበርባሪነት የፀዳ ሆኖ መገኘት፣
 ሠ/ የገቡትን ቃለ-ማሃላ ማክበር፣
ረ/  የመንግስት የስራ ጊዜ፣ ሀብትና የመገልገያ መሳሪያዎችን በአግባቡ ለማዕከሉ ጥቅም ማዋል፣
       6 የሕዝብ ጥቅምን ማስቀደም፡-
ሀ/ ከግል፣ ከቤተሰብ ወይም ከሌላ ሶስተኛ ወገን ጥቅም በፊት የሕብረተሰቡን ጥቅም በማስቀደም የተሰጠውን ስራ ማከናወን፣
ለ/ በህግ ግዴታ ያለበት ሰራተኛ ትክክለኛ ገቢውንና ያለውን ሀብት በህጉና በተቀመጠው አሰራር መሰረት ለሚመለከተው አካል ማስመዝገብ፣
ሐ/ ከመንግስት ስራ እና ከህዝብ ጥቅም ጋር የጥቅም ግጭት ሊፈጥር የሚችል ማንኛውም ተግባር አለመፈጸም፣
     7 ሕጋዊ በሆነ ስልጣን መገልገል፡-
ሀ/ ለማዕከሉ የሚሰጠው አገልግሎት በህግ ተወስኖ በተሰጠው የስልጣን ገደብ ውስጥ መጠቀም፣
ለ/ የተሰጠውን ስልጣን የግል ጥቅም ለማግኘት ወይም ሌሎችን ለመጉዳት መጠቀሚያ አለማድረግ፣
     8 አድልዎ አለመፈጸም፣
ሀ/ ብዝሀነት መሰረት ያደረገ ፍትሐዊ፣ በእኩልነትና አድልዎ በሌለበት ሁኔታ ተገቢውን አገልግሎት ለተገልጋዮች መስጠት፣
ለ/ የሚያገለግላቸውን ተገልጋዬች በእኩልነት መመልከት፣
ሐ/ በቀለም፣ በፆታ፣ በቋንቋ፣ በሃይማኖት፣ በብሔር/ብሔረሰብ፣ በአካል ጉዳት፣ በፖለቲካ አመለካከት፣ ወይም በሌላ ምክንያት ልዩነት ሳያደርስ በፍትሃዊነት ተገልጋይን ማገልገል አለበት፣
መ/ የአገልግሎት አሰጣጥ ጥራትና ግልፀኝነትን ማእከል በማድረግ ስራውን ያለአድልዎ የመፈፀም ግዴታ አለበት፣
ሠ/ ሙያዊ ግዴታን በሚወጣበት ወቅት ሆን ብሎ ወይም በቸልተኝነት ህግን በመጣስ በማንኛውም ሰው፣ ቡድን ወይም አካል የሚጎዳ የአድልዎ ተግባር መፈፀም የለበትም፡፡
        9  ህግን ማክበር፣
ሀ/ በስራ ላይ የዋሉ አዋጆችንና ደንቦችን እንዲሁም የማዕከሉን አሰራር ለመወሰን የወጡ መመሪያዎችን በማወቅ ለተፈጻሚነታቸው ጥረት በማድረግ ስራን ማከናወን፣
         ለ/  በማዕከሉ ተመድቦ ሲያገለግል የተገልጋዩን ማህበረሰብ ባህልና ወግ ማክበር፣
ሐ/ የማዕከሉ የበላይ አመራር በሕጋዊ ስልጣናቸው የሚያስተላልፏቸውን ትእዛዞች ህግን መሰረት አድርጎ መፈጸም፣
8. የመሶብ አንድ ማዕከል አገልግሎት ሠራተኛ ሊኖሩት ስለሚገባ ባህርያት፣
        1.   ራስን  ከወቅቱ  ሁኔታ ጋር ማብቃት፣
ሀ/  ተለዋዋጭ ከሆነው የዓለም ነባራዊ ሁኔታ ጋር ራስን ለማጣጣም ያለውን እውቀትና ክህሎት ማዳበር፣
ለ/  ንባብን ባህል ማድረግ፣
ሐ/ ዘወትር በመረጃ የታጠቀ መሆን፣
መ/ ማዕከሉ የሚያዘጋጀውን ስልጠና በሙሉ ፍላጎት መከታተልና ራስን ማብቃት፣
    2  ሐሳብን በትክክል መግለጽ፣
የተሰጠውን የማዕከሉንና የእናት መስሪያ ቤቱን ተልዕኮ
 ለመፈጸም በሚደረገው እንቅስቃሴ ለተገልጋዩ ስለአገልግሎት አሰጣጥ ሂደቱ በትክክል መግለጽ መቻል፣
   3 ቀጠሮን ማክበር፡-
ሀ/ የማዕከሉን የስራና የስብሰባ ሰዓት ማክበር፣
 ለ/  ለውጭ እና ለውስጥ ተገልጋይ ደረጃውን የጠበቀ ፈጣን አገልግሎት መስጠት፣
 ሐ/ ማዕከሉን በመወከል በሚደረጉ የስብሰባ ተሳትፎዎች በትክክለኛው ሰዓት በመገኘት ንቁ ተሳትፎ ማድረግ እና የተገኘውን መረጃ በሪፖርት ለሚመለከተው ኃላፊ ማቅረብ፣
    4 ተገቢ ትህትናና ክብር ማሳየት፤
ሀ/ ለማዕከሉ የስራ ባልደረቦች ተገቢውን ትህትናና አክብሮት መስጠት፣
ለ/ ማንኛውንም አገልግሎት ለማግኘት ወደ ማዕከሉ ለሚመጣ ባለጉዳይ ተገቢውን አክብሮት መስጠት፣
    5. ከስራ ባልደረቦች ጋር መልካም ግንኙነት መፍጠርና ተግባብቶ መስራት፣
ሀ/ የማዕከሉ ተልእኮ የሁሉም ሰራተኞች የጋራ ኃላፊነት መሆኑን መረዳት፣
ለ/ በጋራም ሆነ በተናጠል ለሚሰጡ የስራ ተልእኮዎች መሳካት እኩል የኃላፊነት ስሜት ማዳበር፣
ሐ/ በማንኛውም ጊዜ ለሚቀርቡ የድጋፍ ጥያቄዎች ፈጣንና የተሟላ ድጋፍ መስጠት፣
መ/ የቡድን ስራ ባህልን ማዳበር፣
6  በስራ ቦታ የግል ንጽህናን መጠበቅ፣ አግባብ ያለው አለባበስ መልበስና በጥንቃቄ ስራን ማከናወን፡-
ሀ/ ማንኛውም የማዕከሉ ሠራተኛ በማንኛውም ጊዜ ስራውን ሲያከናውን የሚለብሰው ልብስና የሚያሳየው ባህሪ የማዕከሉን የስራ ባህል፣ ስምና ክብር የሚጠብቅ መሆን አለበት፣
ለ/ አጠቃላይ አለባበስና,፣የፀጉር አያያዝ የጌጥ አደራረግ የስራ አካባቢንና ሙያዊ ሥነምግባርን ከግምት ያስገባ መሆኑን ማረጋገጥ፣
  7. ለመሶብ አንድ ማዕከል አገልግሎት  ሰራተኛ  የተከለከሉ  ባህርያት
ማንኛውም የመሶብ አንድ ማዕከል አገልግሎት ሰራተኛ የማዕከሉን ተልእኮ በብቃት መወጣት እንዳይችል እንቅፋት የሚሆኑ ከዚህ ቀጥሎ የተዘረዘሩት ባህርያት ሊኖሩት አይገባም፡፡
ሀ/ የማእከሉን መልካም ስም የሚያጎድፉ ወይም ህብረሰተሰቡ በማዕከሉ ላይ ያለውን እምነትና አክብሮት ዝቅ የሚያደርጉ ስርቆት፣ ማታለል፣ የገቡትን ቃል እና ቀጠሮ አለማክበር፣ መዋሸት፣ ለተገልጋይ ተገቢውን ክብር አለመስጠት፣ ለሚሰጡት አገልግሎት ጉቦ መቀበል፣ ማጭበርበር በስልጣን አለአግባብ መጠቀም የመሳሰሉት ባህሪያት፣
ለ/ ሰራተኞች የደንበኞችን መረጃ ለመጠበቅ የተቋቋሙ የደህንነት ፕሮቶኮሎችን ማክበር አለባቸው፣ይህም ደህንነቱ የተጠበቀ የመግቢያ ሂደቶችን፣ የይለፍ ቃል አስተዳደርን እና አስፈላጊ ከሆነ የውሂብ (የዳታቤዝ) ምስጠርን ይጨምራል።
ሐ/ ከስራ ቦታ ሲወጡ ሰራተኞች ኮምፒውተሩ መቆለፉን ማረጋገጥ ይኖርባቸዋል
መ/ ማንኛውም የተጠረጠረ የቴክኖሎጂ ጥሰት ወይም የደህንነት ክስተት ወዲያውኑ ለተመደበው የIT ደህንነት ሰራተኛ ሪፖርት መደረግ አለበት፡፡ 
ሠ/ ያልተፈቀደ መዳረሻ ለማየት መሞከር፣ መረጃን ይፋ ማድረግ ወይም የግል መረጃዎችን ማጋራት በጥብቅ የተከለከለ ነው።
ረ/ አቅም እየፈቀደ በስራ ላይ ተገቢውን ጥረት አለማድረግ ወይም ከአቅም በታች መስራት ወይም መለገም፣
ሰ/ አደንዛዥ እፅ ወይም ጫትና መሰል እፅ ወደ ማዕከሉ ቅጥር ጊቢ ይዞ መግባት ወይም እንዲገባ መርዳት ወይም በማዕከሉ ውስጥ ሲጋራ ማጨስ፣
ሸ/ የስራ ባልደረባን ወይም ባለጉዳይን ለወሲብ ማስጨነቅ፣ ማስገደድ፣ ፆታዊ ጥቃት መፈጸም ወይም መሞከር ወይም ለሌሎች ሰዎች ከላይ የተጠቀሱትን እንዲያደርጉ ማመቻቸት፣
ቀ/ በማዕከሉ ባልደረባ ወይም አሰራር ላይ የስነልቦና ጉዳት የሚያደርስ ሰብዕናን የሚጎዳ እና መልካም ስምን የሚያጎድፍ ተገቢ ያልሆነ ትችትና ነቀፋ ማካሄድ፣
በ/ ከስራ ባልደረቦች ጋር ተግባብቶና ተረዳድቶ አለመስራት፣
ተ/ ስራው የሚጠይቀውን ተግባርና
ኃላፊነት
በሚፈለገው ጊዜና የጥራት ደረጃ አለማከናወን፣
ቸ/ የስራ ባልደረባን የብቃት ማነስ እያወቁ
አለመርዳት ወይም በአደርባይነት ስሜት ለቅርብ የስራ ኃላፊው አለማሳወቅ፣
ኅ/ የስራ ባልደረባን ህገ-ወጥ ድርጊት ወይም ሰነ-ምግባር ጉድለት ወይም ተገቢ ያልሆነ አድራጎት ለሚመለከተው የስራ ኃላፊ አለማሳወቅ፣
ነ/ በመንግስት የፖሊሲ ውሳኔ አሰጣጥ ላይ ጉዳት የሚያደርስ መረጃ ህገ-ወጥ በሆነ ወይም ባልተፈቀደ ሁኔታ መግለጽ፣
ኘ/ በማዕከሉ ስራ ሰዓት የግል ስራን ማከናወን፣
አ/ በስራ ላይ ያጋጠሙ ችግሮችን ለሚመለከተው አካል በወቅቱ አለማሳወቅ፣
ከ/ የማዕከሉ ስራ እንዳይሰራ ወይም
ውሳኔ
እንዳይፈጸም ከሚያውኩ ሰዎች ጋር መተባበር፣
ኽ/ የማዕከሉን ንብረት ወይም አገልግሎት ያለአግባብ መጠቀም ወይም ሌሎች ያለአግባብ እንዲጠቀሙ ማድረግ፣
ወ/ ሚስጥር ያልሆነንና ያልተከለከለን መረጃ
ህጋዊ
ጥያቄ
ላቀረበ
አካል ለመስጠት ፈቃደኛ አለመሆን፣
ዐ/ የማዕከሉ ሚስጥርና መረጃዎች ለግል
ጥቅም ማዋል ወይም ለሌላ አሳልፎ መስጠት፣
ዘ/ ወቅታዊ ውሳኔ የሚያስፈልጋቸውን መረጃዎች ለሚመለከተው የማዕከሉ ኃላፊ ሪፖርት አለማድረግና ጥቅም እንዳይሰጡ ማድረግ፣
ዠ/ የማዕከሉ አሰራር የማይፈቅደውን ወይም በቅርብ አለቃው ያልተፈቀደና በስራ ምክንያት የተገኘ የማዕከሉን ሚስጥርና መረጃ በስራ ላይ እያሉም ሆነ ከሥራ ከለቀቁ በኋላ ይፋ ማድረግ፣
የ/ ሀሰተኛ መረጃን ወይም ተገቢ ያልሆነ የአበል ክፍያ ጥያቄ ማቅረብ፣
ገ/ የማዕከሉን የሥራ ባህል የአለባበስ ስርዓትን ላለመፈፀምና ማንነትን የሚገልፅ ባጅ ለማድረግ ፈቃደኛ አለመሆን፣

ክፍል ሶስት
9. የዲስፕሊን አፈጻጸም
የመንግስትን ሐብትና ንብረት ከተመደበለት ዓላማ ውጭ ለግል ጥቅም ማዋል ወይም ለሌላ ግለሰብ ጥቅም እንዲውል በመተባበር ጥፋት የፈጸመ ማንኛውም የመሶብ አንድ ማዕከል አገልግሎት ሠራተኛ በፍትሐ ብሄር ወይም በወንጀል ወይም በሁለቱም ህጎች ተጠያቂነቱ እንደተጠበቀ ሆኖ በዚህ መመሪያ የተዘረዘሩትን መርሆዎች ባለመከተል፣ ሆን ብሎ ወይም በቸልተኝነት ግዴታውን ባለመወጣት ጉዳዩ ተጣርቶ በሚገኘው መረጃ መሰረት በዲስፕሊን ተጠያቂ ይሆናል፡፡
የዲስፕሊን እርምጃዎች እና የቅሬታ አፈታት

10. የዲስፕሊን ቅጣት ዓላማ

የዲስፕሊን ቅጣት ዓላማ የመንግሥት ሠራተኛው በፈጸመው የዲስፕሊን ጉድለት ተፀፅቶ በአመለካከቱና በሥነ-ምግባሩ እንዲታረምና ብቁ ሠራተኛ እንዲሆን ለማስቻል ወይም የማይታረም ሆኖ ሲገኝ ለማሰናበት ነው፡፡
11. የዲስፕሊን ቅጣት ዓይነቶችና አመዳደብ

1/ የዲስፕሊን ጉድለት የፈጸመ የመሶብ አንድ ማዕከል ሠራተኛ እንደጥፋቱ ክብደት ከሚከተሉት ቅጣቶች አንዱ ሊወሰንበት ይችላል፤

    ሀ) የቃል  ማስጠንቀቂያ፤ 

    ለ) የጽሑፍ ማስጠንቀቂያ፤

    ሐ) እስከ አሥራ አምስት ቀን ደመወዝ የሚደርስ መቀጮ፤

    መ) እስከ  ሦስት  ወር  ደመወዝ  የሚደርስ  መቀጮ፤

    ሠ) እስከ ሁለት ዓመት ለሚደርስ ጊዜ በሥራ ደረጃ እና ደመወዝ ዝቅ ማድረግ፤

    ረ) ከሥራ ማሰናበት፡፡

2/ በዚህ አንቀጽ ንዑስ አንቀጽ (1) (ሀ) እስከ (ሐ) የተዘረዘሩት ቅጣቶች ቀላል የዲሲፕሊን ቅጣቶች ተብለው ይመደባሉ፡፡

3/ በዚህ አንቀጽ ንዑስ አንቀጽ (1 (መ) እስከ (ረ) የተዘረዘሩት ቅጣቶች ከባድ የዲሲፕሊን ቅጣቶች ተብለው ይመደባሉ፡፡

4/ በዚህ አንቀጽ ንዑስ አንቀጽ (1) (ሠ) መሠረት ከሥራ ደረጃና ደመወዝ ዝቅ በማድረግ የተቀጣ የመንግሥት ሠራተኛ የቅጣት ጊዜውን ሲያጠናቅቅ፣

ሀ)  ሠራተኛው ከሚሰራበት ሥራ መደብ እና ደረጃ ቀጥታ ግንኙነት ባለው ጥፋት ምክንያት ከስራ ደረጃና ደሞዝ ዝቅ ብሎ እንዲሰራ ተቀጥቶ ካልሆነ ወደቀድሞ ሥራ መደብ እና ደረጃ ላይ እንዲመደብ ይደረጋል፣

ለ)  በዚህ አንቀጽ ንዑስ አንቀጽ (4) (ሀ) የተደነገገው እንደተጠበቀ ሆኖ ከመቀጣቱ በፊት ይዞት ከነበረው የሥራ መደብ ጋር ተመሳሳይ ክፍት የሥራ መደብ ካለ ያለምንም ተጨማሪ የደረጃ ዕድገት ሥነ-ሥርዓት እንዲመደብ ይደረጋል፣

ሐ) በዚህ አንቀጽ ንዑስ አንቀጽ (4) (ሀ) እና (ለ) የተደነገገው እንደተጠበቀ ሆኖ ከመቀጣቱ በፊት ይዞት ከነበረው የሥራ መደብ ጋር ተመሳሳይ የሆነ ክፍት የሥራ መደብ ካልተገኘ ክፍት የሥራ መደቡ በተገኘ ጊዜ ያለምንም ተጨማሪ የደረጃ ዕድገት ሥነ-ሥርዓት እንዲመደብ ይደረጋል፡፡

5.
አንድ የመሶብ አንድ ማዕከል ሠራተኛ በዲስፕሊን ከተቀጣ በኋላ ቅጣቱ በሪከርድነት ሊቆይና ሊጠቀስበት የሚችለው፣

ሀ)  ቀላል የዲስፕሊን ቅጣት ከሆነ ቅጣቱ ከተወሰነበት ቀን ጀምሮ ለሁለት ዓመት፣

     ለ)  ከባድ የዲስፕሊን ቅጣት ከሆነ ቅጣቱ ከተወሰነበት ቀን ጀምሮ ለአምስት ዓመት ይሆናል፡፡
11. ከባድ የዲስፕሊን ጥፋቶች

የሚከተሉት ጥፋቶች ከባድ የዲስፕሊን ቅጣት የሚያስከትሉ ናቸው፡-.

1/ ሕጋዊ ትእዛዝን ባለማክበር፣ በቸልተኝነት፣ በመለገም ወይም ሆነ ብሎ የአሠራር ሥነ-ሥርዓት ወይም የመንግስትን ፖሊሲ ባለመከተል በሥራ ላይ በደል ማድረስ፤

2/ ጉዳዮችን ሆን ብሎ ማዘግየት ወይም ባለጉዳዮችን ማጉላላት፤

3/ ተቋምን አደጋ ላይ በሚጥል ተግባር መሠማራት ወይም ሥራ እንዳይሠራ ሆን ብሎ ማወክ ወይም ከሚያውኩት ጋር መተባበር፤

4/ በቀላል የዲስፕሊን ቅጣት እርምጃዎች ባለመታረም ያለበቂ ምክንያት ሦስት ቀን እና ከዚያ በላይ ከስራ ከቀረ ወይም የሥራ ሰዓት አለማክበር፤

5/ በሥራ ቦታ በጠብ አጫሪነት መደባደብ፤

6/  በልማዳዊ ስካር ወይም በአደንዛዥ ዕፅ ሱስ በመመረዝ ሥራን መበደል፤

7/ ጉቦ መቀበል ወይም እንዲሰጠው መጠየቅ፤

8/ በሥራ ቦታ ለሕዝብ ሞራል ተቃራኒ የሆነ ድርጊት መፈጸም፤

9/  የሌብነት ወይም የእምነት ማጉደል ድርጊት መፈጸም፤

10/ የማታለል ወይም የማጭበርበር ድርጊት መፈጸም፤

11/ በመሥሪያ ቤቱ ንብረት ላይ ሆን ብሎ ወይም በቸልተኝነት ጉዳት ማድረስ፤

12/ በሥልጣን አለአግባብ መጠቀም፤

13/ በሥራ ቦታ ላይ ወሲባዊ ትንኮሳ ወይም ጥቃት መፈፀም

14/  በዚህ አንቀጽ ከተዘረዘሩት ጋር ተመሳሳይ ክብደት ያለው ሌላ የዲሲፕሊን ጉድለት መፈጸም፡፡

12. የዲሲፕሊን እርምጃ አወሳሰድ
1/  ማንኛውም የመሶብ አንድ ማዕከል መሥሪያ ቤት መደበኛ የዲስፕሊን ምርመራ የሚያካሂድና በተጨባጭ ማስረጃ የተደገፈ የውሳኔ ሀሳብ ለማዕከሉ የበላይ ኃላፊ የሚያቀርብ የዲስፕሊን ኮሚቴ ማቋቋም አለበት፤

2/ የዲስፕሊን ቅጣት የማንኛውንም ፍርድ ቤት ውሳኔ ሳይጠብቅ ወይም ሳይከተል ሊወሰን ይችላል፤

3/  በዚህ አንቀጽ ንዑስ አንቀጽ1 መሰረት በተቋቋመ የዲሲፕሊን ኮሚቴ አማካኝነት ተጣርቶ የውሳኔ ሀሳብ የቀረበለት የማዕከሉ የበላይ ኃላፊ በበቂ ወይም አሳማኝ በሆነ ምክንያት የውሳኔ ሀሳቡን ሙሉ በሙሉ ወይም በከፊል ለመቀበል ወይም ውድቅ ለማድረግ ይችላል፤
4/ የዚህ አንቀጽ ንዑስ አንቀጽ 3 እንደተጠበቀ ሆኖ፣ የማንኛውም የመሶብ ማዕከል የበላይ ኃላፊ በዚህ አዋጁ አንቀፅ 91 ንዑስ አንቀፅ (3)፤ (7)፤ (9) ወይም (10) ላይ የተመለከተውን ከባድ የዲስፕሊን ጥፋት መፈፀሙን ካመነ በዲሲፕሊን ኮሚቴው ከባድ የዲስፕሊን ጥፋት የፈጸመው ሠራተኛ ከስራ እንዲሰናበት የቀረበለትን የውሳኔ ሃሳብና ጉዳይ ለማዕከሉ የሥራ አመራር ቦርድ በማቅረብ ማስወሰን አለበት፤
5/ በዚህ አንቀጽ ንዑስ አንቀጽ 4 ድንጋጌ መሠረት በመሶብ አንድ ማዕከል የሥራ አመራር ቦርድ አማካይነት የተሰጠ ከሥራ የማሰናበት ዉሳኔ በአዋጁ ወይም በሌላ ሕግ በተቋቋመ ማንኛውም አስተዳደራዊም ሆነ መደበኛ ፍርድቤት በይግባኝ ሊታይ አይችልም፡፡
13. ሠራተኛን ከሥራ አግዶ ስለማቆየት

1/ ማንኛውንም የመሶብ አንድ ማዕከል ሠራተኛ ከሥራ አግዶ ማቆየት የሚቻለው፡-

ሀ)  ከተጠረጠረበት ጉዳይ ጋር አግባብነት ያላቸውን ማስረጃዎች በማበላሸት፣ በመደበቅ ወይም በማጥፋት ምርመራውን ያሰናክላል፣
ለ)
በመንግሥት ንብረት ላይ ተጨማሪ ጉዳት ያደርሳል፣

ሐ) ከተከሰሰበት ጥፋት ክብደት አንጻር የሌሎችን ሠራተኞች ሞራል የሚነካ ወይም የተገልጋዩ ሕዝብ በመሥሪያ ቤቱ ላይ ሊኖረው የሚገባውን እምነት ያዛባል፣ 

መ) ተፈጸመ የሚባለው ጥፋት ከሥራ ያስወጣል፣ወይም

ሠ) በአገልግሎት አሰጣጥ ተገልጋይን ማጉላላቱ እና ማማረሩ ከበቂ መረጃና ማስረጃ ጋር ተያይዞ ለማዕከሉ ሲቀርብ እና የተቋሙን ገጽታ ያበላሻል፣ተብሎ ሲገመት ነው፡፡

2/ በዚህ አንቀጽ ንዑስ አንቀጽ (1) መሠረት አንድ ሠራተኛ ከሥራና ከደመወዝ ታግዶ ሊቆይ የሚችለው ከአንድ ወር ለማይበልጥ ጊዜ ይሆናል፡፡

3/ በዚህ አንቀጽ ንዑስ አንቀጽ(2) መሠረት ከሥራና ከደመወዝ ታግዶ እንዲቆይ የሚደረግ የማዕከለ ሠራተኛ ከመደበኛ ሥራው ታግዶ የሚቆይበት ጊዜና ከሥራ የታገደበት ምክንያት በመሥሪያ ቤቱ የበላይ ኃላፊ ወይም በተወካዩ በጽሑፍ እንዲገለጽለትና ቢሮዉም በግልባጭ እንዲያውቀው ይደረጋል፡፡

4/ የማዕከሉ ሠራተኛው በተከሰሰበት የዲስፕሊን ጥፋት ምክንያት ከሥራ እንዲሰናበት ካልተወሰነበት በስተቀር በእግዱ ወቅት ሳይከፈለው የቀረው ደመወዝ ያለወለድ ይከፈለዋል፡፡

5/  የማዕከሉ ሠራተኛ ከሥራ በመታገዱ ምክንያት ከዕግዱ ጋር ያልተያያዙ ሌሎች መብቶቹንና ግዴታዎቹን ተፈጻሚነት አያስቀርም፡፡

6/ የዚህ አንቀጽ ንዑስ አንቀጽ (2) ድንጋጌ ቢኖርም ከሥራና ደመወዝ ታግዶ የቆየ ሠራተኛ ከሥራ እንዲሰናበት ወይም በዚህ አንቀጽ በንዑስ አንቀጽ (4) መሠረት ደመወዙ እንዲከፈለውና ወደ ሥራው እንዲመለስ ሳይደረግ የዕግዱ ጊዜ ካበቃ፡-

ሀ) የመዘግየቱ ምክንያት የዲስፕሊን ክሱን የማጣራቱ ሂደት ውስብስብነት ከሆነ የመንግሥት ሠራተኛው ግማሽ ደመወዙ እየተከፈለው፣ ወይም

ለ)  ለመዘግየቱ ምክንያት የሆነው የማዕከሉ ሠራተኛው ራሱ ከሆነ ያለደመወዝ ክፍያ፣ እግዱ እስከ አንድ ወር ድረስ እንዲራዘም የማዕከሉ የበላይ ኃላፊ ሊወስን ይችላል፡፡
7/  ከሥራና ደመወዝ ታግዶ የቆየ የመንግሥት ሠራተኛ ከሥራ እንዲሰናበት ወይም በዚህ አንቀጽ በንዑስ አንቀጽ(4) መሠረት ደመወዙ እንዲከፈለውና ወደ ሥራው እንዲመለስ ሳይደረግ መደበኛውም ሆነ የተራዘመው የዕግድ ጊዜ ከተጠናቀቀ የሥራና የደመወዝ እግዱ ተነስቶ የዲስፕሊን ክሱ መታየት ይቀጥላል፤ ሆኖም ለመዘግየቱ ምክንያት የሆኑ የኮሚቴ አባላትና የሥራ ኃላፊዎች በዲስፕሊን ጥፋት ተጠያቂ ይሆናሉ፡፡
 14. የይርጋ ጊዜ

1/  ቀላል የዲስፕሊን ቅጣት የሚያስከትል ጥፋት የፈፀመ የመንግሥት ሠራተኛ የፈጸመው ጥፋት ከታወቀበት ቀን ጀምሮ እስከ ስድስት ወር አስተዳደራዊ የቅጣት እርምጃ ካልተወሰደበት በዲስፕሊን ተጠያቂ  አይሆንም፤ ሆኖም በተቀመጠው የጊዜ ገደብ ውስጥ እርምጃ ያልወሰደው የሥራ ኃላፊ ተጠያቂ ይሆናል፡፡

2/ በወንጀል ጭምር የሚያስጠይቅ ከባድ የዲስፕሊን ቅጣት የሚያስከትል ጥፋት የፈጸመ የመንግሥት ሠራተኛ የወንጀሉን ክስ ለማቅረብ በወንጀል ሕጉ በተቀመጠው የይርጋ ጊዜ ውስጥ በዲስፕሊን ካልተከሰሰ በጥፋቱ ተጠያቂ አይሆንም፡፡

3/  በወንጀል የማያስጠይቅ ከባድ የዲስፕሊን ቅጣት የሚያስከትል ጥፋት የፈጸመ የመንግሥት ሠራተኛ የደንብ መተላለፍን ክስን ለማቅረብ በወንጀል ህጉ በተደነገገው የይርጋ ጊዜ  ውስጥ  በዲስፕሊን  ካልተከሰሰ በጥፋቱ ተጠያቂ አይሆንም፡፡

4/  በዚህ አንቀጽ ንዑስ አንቀጽ (2) እና (3) የተደነገጉት የዲስፕሊን ክስ ማቅረቢያ የይርጋ ጊዜያት ቢኖሩም የዲስፕሊን ክስ ለማቅረብ ኃላፊነት ያለበት የሚመለከተው የሥራ ኃላፊ ጥፋት መፈጸሙን ካወቀበት ቀን ጀምሮ በስድስት ወር ውስጥ ክሱን ካላቀረበ በዲስፕሊን ጥፋት ተጠያቂ ይሆናል፡፡

5/ ማንኛውም የማዕከሉ ሠራተኛ ከገንዘብ ጋር የተያያዙ መብቶቹን ለሚመለከተው አካል በስድስት ወር ውስጥ ካላቀረበ በይርጋ ይታገዳል፡፡
የዲስፕሊን ምርመራ፣
15. የቃል ወይም የጽሑፍ ማስጠንቀቂያ በሚያስቀጣ የዲስፕሊን ጥፋት የተከሰሰ ከሆነ፣
1. ማንኛውም በማዕከሉ የሚያገለግል ሠራተኛ ቀላል የዲስፕሊን ጥፋት የፈጸመ እንደሆነ የሚመለከተው ኃላፊ አስፈላጊ ሆኖ ካገኘው ጉዳዩን የሚያጣሩ ሁለት ወይም ሶስት ቋሚ የማዕከሉን ሰራተኞች በመመደብ ጉዳዩ እንዲጣራ ያደርጋል፡፡
2. የተመደበው አጣሪ ሠራተኛው ለቀረበበት ክስ በጽሑፍ መልስ እንዲሰጥ የክሱን ጽሁፍ ይልክለታል፡፡
3. ሠራተኛው ጥፋቱን አምኖ መልስ የሰጠ እንደሆነ አጣሪው በዚሁ ላይ ተመስርቶ የውሳኔ ሃሳብ ያቀርባል፡፡
4. ሠራተኛው የቀረበበትን ክስ በመካድ መልስ የሰጠ እንደሆነ አጣሪው አግባብ ያላቸውን ማስረጃዎች ከመረመረ በኋላ ለሚመለከተው ኃላፊ የውሳኔ ሀሳብ ያቀርባል፡፡
5. የሚመለከተው ኃላፊም የቀረበለትን የውሳኔ ሀሳብ መርምሮ ውሳኔ ይሰጣል፡፡
6. ማንኛውም  የመሶብ  አንድ ማዕከል አገልግሎት ሠራተኛ  በከባድ  የዲስፕሊን ጥፋት የተከሰሰ እንደሆነ ክሱ የሚከተሉትን ድንጋጌዎች ተከትሎ ይጣራል፡፡
    ሀ) የተከሳሹን ስም፣ የጥፋቱን ዝርዝር፣ ጥፋቱ የተፈጸመበት ጊዜና ቦታ፣ የተጣሰውን የህግ ድንጋጌ እና የማስረጃዎች ዝርዝር ያካተተ የዲስፕሊን ክስ ጽሑፍ በማዕከሉ የሰው ሀብት አስተዳደር ተፈርሞ የማዕከሉ ማህተም ተደርጎበት ክሱን አይቶ የውሳኔ ሃሳብ እንዲያቀርብ ለተሰየመ አካል ይርባል፡፡
    ለ) ሠራተኛው ከአንድ በላይ በሆነ ጥፋት የተከሰሰ ከሆነ እያንዳንዱ ጥፋት ተለይቶ ከላይ በተገለጸው ሁኔታ የዲስፕሊን ክስ ጽሑፍ እንዲደርሰው ይደረጋል፡፡
    ሐ) በዲሲፕሊን ክስ ጽሁፍ ውስጥ የተገለጸውን የጥፋት ዝርዝር በሚመለከት መሰረታዊ በሆኑ ነጥቦች ላይ ስህተት ወይም ግድፈት መኖሩ ሲታወቅ የውሳኔ ሀሳብ ከመቅረቡ በፊት በማናቸውም ጊዜ በማእከሉ የሰው ሀብት አስተዳደር ዳይሬክተር ወይም ክሱን በሚያጣራው የዲሲፕሊን ኮሚቴ ክሱን ማሻሻል ይቻላል፡፡  

    መ) በፍትሐ ብሔርና ወንጀለል ህግ የሚያስጠይቅ የዲስፕሊን ጥፋት አግባብ ባለው የህግ አካል መታየቱ እንደተጠበቀ ሆኖ የዲስፕሊን ክስ የቀረበበት የመሶብ አንድ ማዕከል አገልግሎት ሠራተኛ በማናቸውም ምክንያት አገልግሎቱ የተቋረጠ ከሆነ ክሱ መታየት ያቆማል፡፡ ሆኖም አገልግሎቱን ያቋረጠ ሰራተኛ በማናቸውም የመንግስት መ/ቤት የተቀጠረ ከሆነ ክሱ በተቀጠረበት መስሪያቤት እንዲታይ ይደረጋል፡፡
    ሠ) የዲስፕሊን ቅጣት ማንኛውም የፍርድቤት ውሳኔ ሳይጠብቅ ወይንም ሳይከተል ሊወሰን ይችላል፡፡
16.  ክስን ስለማሳወቅ፣
    ሀ) የዲሲፒሊን ኮሚቴ ክስ የቀረበበት ሰራተኛ መልሱን ይዞ እንዲቀርብ የክሱን ጽሁፍና ማስረጃዎች ቅጅ አያይዞ የክስ ማስታወቂያ ይልክለታል፡፡
    ለ) የክስ ማስታወቂያው ክሱ የሚሰማበትን ቦታ፣ ቀንና ሠዓት የሚገልጽ ሆኖ ክሱ ከሚሰማበት ቀን ቢያንስ ከ10 ቀናት በፊት ለተከሳሹ መድረስ አለበት፡፡
    ሐ) ሠራተኛው ሊገኝ ባለመቻሉ ወይም ለመቀበል ፈቃደኛ ባለመሆኑ የክስ ማስታወቂያውን ለመስጠት ያልተቻለ እንደሆነ በማዕከሉ የማስታወቂያ ሰሌዳ ላይ ተለጥፎ ለ15 ቀናት እንዲቆይ ይደረጋል፡፡
17. የክስ ክርክር ሒደት፡-
1. የክስ ጽሁፍ የደረሰው ተከሳሽ ፡-
ሀ. ክሱ በዚህ መመሪያ የይርጋ ድንጋጌዎች መሰረት በይርጋ የታገደ ከሆነ ወይም ተፈጸመ የተባለው ድርጊት በዲስፒሊን ሊያስከስስ የማይችል ከሆነ ወይም በተከሰሰበት ጉዳይ ላይ ቀደም ሲል ውሳኔ የተሰጠበት ከሆነ ክሱ ሊታይ አይገባውም በማለት መቃወሚያ ሊያቀርብ ይችላል፡፡
ለ. ተፈጸመ የተባለው ድርጊት በዲስፒሊን ሊያስከስስ የማይችል ከሆነ ወይም በተከሰሰበት ጉዳይ ቀደም ሲል ውሳኔ የተሰጠበት ከሆነ ክሱ ሊታይ አይገባውም በማለት መቃወሚያ ሊያቀርብ ይችላል፡፡
2.. የዲስፒሊን ኮሚቴው የክስ መቃወሚያውን የተቀበለው እንደሆነ ክሱ እንዲዘጋ ለማዕከሉ የስራ ኃላፊ የውሳኔ ሀሳብ ያቀርባል፡፡
3. የዲስፒሊን ኮሚቴው የክስ መቃወሚያውን ያልተቀበለው ከሆነ ተከሳሹ ለቀረበበት ክስ መልስ እንዲሰጥ ያዘዋል፡፡
18. የክስ መልስ፡-
1. የዲሲፕሊን ክስ የቀረበበት ሠራተኛ ክሱን የሚያምን ወይም የሚክድ ከሆነ ይህንኑ በዝርዝር በመግለፅ መልሱን በፅሁፍ ያቀርባል፡፡
2. የክስ መልስ ተከሳሹ ወይም ህጋዊ ወኪሉ የፈረመበት ሆኖ፡-
ሀ. በክሱ ስለተገለፀው እያንዳንዱ ድርጊት ወይም ጥፋት የተሰጠው መልስ እና
ለ. ተከሣሹ እንዲታዩለት የሚፈልጋቸውን የመከላከያ ማስረጃዎች ዝርዝር መያዝ አለበት፡፡
3. ተከሣሽ ከዘረዘራቸው የመከላከያ ማስረጃዎች መካከል በእጁ የሚገኙትን የጽሁፍ ማስረጃዎች ቅጂ አያይዞ ማቅረብና የዲሲፕሊን ኮሚቴው እንዲያስቀርብለት የሚጠይቃቸውን ማስረጃዎች ደግሞ በማን እጅ እንደሚገኙ መግለፅ አለበት፡፡
19.  በማመን ወይም በመካድ ስለተሰጠ መልስ፣
ሀ..ተከሣሹ ክሱን በማመን መልስ የሰጠ እንደሆነ የዲሲፕሊን ኮሚቴው ተጨማሪ ማጣራት ማድረግ አስፈላጊ ሆኖ ካላገኘው በስተቀር የቀረበው ክስና የተሰጠውን መልስ በመመርመር የውሣኔ ሃሳብ ያቀርባል፡፡
ለ. ተከሣሽ የጥፋቱን ድርጊት በመካድ መልስ የሰጠ እንደሆነ የዲሲፕሊን ኮሚቴው የከሣሹንና የተከሣሹን ምስክሮች በመስማትና የፅሁፍ ማስረጃዎቻቸውን በመመርመር ክሱን ያጣራል፡፡
20. ማስረጃ ስለማቅረብ፣
የዲሲፕሊን ኮሚቴው ተከሣሹ እንዲቀርቡለት የጠየቃቸውን የጽሁፍ ማስረጃዎች ቅጂ የሚመለከተው አካል እንዲያቀርብለት ይጠይቃል፡፡
21. ምስክር ስለመጥራት፡-
ሀ. የከሣሽና የተከሣሽ ምስክሮች ቀርበው የምስክርነት ቃላቸውን እንዲሰጡ የዲሲፕሊን ኮሚቴው መጥሪያ እንዲደርሳቸው ያደርጋል፡፡
ለ. በአንድ ወይም በተያያዙ ጭብጦች ላይ ቃላቸውን የሚሰጡ ምስክሮች በአንድ ጊዜ ተጠርተው ተራ በተራ እየቀረቡ እንዲሰሙ ያደርጋል፡፡
ሐ. የዲሲፕሊን ኮሚቴው አስፈላጊ ሆኖ ሲያገኘው በራሱ ተነሣሽነት ተጨማሪ ምስክሮች ቀርበው የምስክርነት ቃላቸውን እንዲሰጡ ሊያደርግ ይችላል፡፡
መ. የከሳሽና የተከሳሽ ምስክሮች በማዕከሉ የሚገኙ ከሆነ የዲሲፕሊን ኮሚቴው በማዕከሉ በኩል መጥሪያ እንዲደርሳቸው ተደርጎ የምስክር ቃላቸው እንዲሰማ ይደረጋል፡፡
22. ምስክር ስለመስማት፣
ሀ. የዲሲፕሊን ኮሚቴው ምስክሮችን የሚሰማው ተከሣሹና የማዕከሉ ተወካይ በተገኙበት ይሆናል፡፡
ለ. የከሳሽ ምስክሮች በሚሰሙበት ጊዜ ተከሻሹ እንዲገኝ ተነግሮት በቀጠሮው ቀን ሳይቀርብ የቀረ እንደሆነ፣ ወይም የተከሳሽ መከላከያ ምስክሮች በሚሰሙበት ጊዜ የማዕከሉ ተወካይ እንዲገኝ ተነግሮት በቀጠሮው ቀን ሳይቀርብ የቀረ እንደሆነ፣ ምስክሮቹ ሌላው ተከራካሪ ወገን በሌለበት ሊሰሙ ይችላሉ፡፡

ሐ.. የዲሲፒሊን ኮሚቴው ምስክሩ ከክሱ ጋር በተያያዘ ራሱ የሰማውን ወይም ያየውን ወይም የተገነዘበውን እንዲያስረዳ እየጠየቀው የሚሰጠውን መልስ ቃል በቃል ይመዘግባል፡፡
መ. ምስክሩን የጠራው ተከራካሪ ወገን ምስክሩን ተጨማሪ ጥያቄዎች መጠየቅና የሚሰጠው እንዲመዘገብለት ሊጠይቅ ይችላል፡፡
ሠ. የከሳሽ ምስክሮችን ተከሳሹ፣ የተከሳሽ መከላከያ ምስክሮችን የመስሪያ ቤቱ ተወካይ፣ የዲሲፒሊን ኮሚቴው የጠራቸውን ተጨማሪ ምስክሮች ደግሞ ሁለቱም ተከራካሪ ወገኖች መስቀለኛ ጥያቄ መጠየቅ ይችላሉ፡፡
ረ. መስቀለኛ ጥያቄ የሚቀርበው ምስክሩ የሰጠው ትክክለኛ ያልሆነ የምስክርነት ቃል ካለ ይህንኑ ለዲሲፒሊን ኮሚቴው በግልጽ ለማሳየት ነው፡፡
23. የተከሳሽ የመጨረሻ ሃሳብ፡-
የዲሲፒሊን ኮሚቴው ምርመራው ከመጠናቀቁ በፊት ተከሳሹ የመጨረሻ ሃሳቡን ለመስጠት እንዲችል እድል ይሰጠዋል፡፡
24. የምርመራ ሪፖርት፡-
ሀ. የዲሲፕሊን ኮሚቴው ምርመራውን እንዳጠናቀቀ የምርመራውን ውጤትና የውሣኔ ሃሳብ የያዘ ሪፖርት ለማዕከሉ የበላይ ኃላፊ ያቀርባል፡፡
ለ. የምርመራው ውጤት የተከሳሹን ጥፋተኛነት የሚያረጋግጥ ከሆነ የዲሲፕሊን ኮሚቴው የሚያቀርበው የውሣኔ ሀሳብ ሊወሰድበት የሚገባውን የቅጣት እርምጃ ማመልከት አለበት፡፡
ሐ. የዲሲፕሊን ኮሚቴው ቅጣትን በሚመለከት የሚያቀርበው የውሣኔ ሀሳብ፤ የጥፋቱን ክብደትና ድርጊቱ የተፈፀመበት ሁኔታ፣ ተከሳሹ ባለፈው
ያገልግሎት ዘመኑ ያሳየውን መልካም ሥነ- ምግባርና አጥጋቢ የሥራ ውጤት እና የተከሳሹን የቀድሞው የጥፋት ሪከርድ ያገናዘበ መሆን አለበት፡፡
መ. የምርመራው ውጤት የተከሳሹን ጥፋተኝነት የሚያረጋግጥ ካልሆነ ከክሱ ነፃ መሆኑን የሚገልፅ ማስረጃ እንዲደርሰው ይደረጋል፡፡
25. የማዕከሉ የበላይ ኃላፊ ውሳኔ፡-
የማዕከሉ የበላይ ኃላፊ በዲሲፕሊን ኮሚቴ የቀረበለትን ሪፖርት ከመረመረ በኋላ የኮሚቴውን የውሳኔ ሃሳብ ለማጽደቅ ወይም በቂ ምክንያት ሲኖረው፤
ሀ. በኮሚቴው ከቀረበው የውሳኔ ሃሳብ የተለየ ውሳኔ ለመስጠት፣ ወይም ኮሚቴው ጉዳዩን እንደገና እንዲመረምር ለማዘዝ ይችላል፡፡

ለ. ማዕከሉ የበላይ ኃላፊ የተሰጠው ውሳኔ ለሰራተኛው በጽሑፍ መሰጠት አለበት፡፡ 

ሐ. የሠራተኛው አድራሻ ባለመታወቁ ወይም በሌላ ምክንያት ውሳኔውን ለሰራተኛው መስጠት ካልተቻለ በመስሪያ ቤቱ የማስታወቂያ ሠሌዳ ላይ ተለጥፎ ለ10 ቀናት ይቆያል፡፡
መ. ከደረጃና ደመወዝ ዝቅ የማድረግ ወይም ከስራ የማሰናበት የዲሲፕሊን ቅጣት ሲወሰን የክልሉ ሲቪል ሰርቪስ ቢሮ እንዲያውቀው ይደረጋል፡፡
26. የውሳኔ አፈጻጸም፡-
1. ከደረጃ ዝቅ የማድረግ ወይም ከአንድ ወር የበለጠ የደመወዝ ቅጣት ተግባራዊ የሚሆነው ሠራተኛው ውሳኔውን በጽሑፍ እንዲያውቀው ከተደረገ ከሰላሳ ቀን በኋላ ነው፡፡ ሆኖም ሰራተኛው ይግባኝ ያቀረበ እንደሆነ በይግባኙ ላይ ውሳኔ እስከሚሰጥ አፈጻጸሙ ታግዶ ይቆያል፡፡
2. ከስራ በማሰናበት የሚፈጸም ቅጣት ውሳኔውን ሠራተኛው እንዲያውቀው በደብዳቤ ከተገለጸበት ቀን ጀምሮ በሰላሳ ቀናት ውስጥ ለአስተዳደር ፍርድ ቤት አቅርቦ ካላሳገደ በስተቀር ውሳኔውን እንዲያውቀው ከተደረገበት ቀን ጀምሮ ተግባራዊ ይደረጋል፡፡
27. የዲስፕሊን ኮሚቴ አመሠራረት፣
ከባድ የዲስፕሊን ግድፈት አጣርቶ ለማዕከሉ ኃላፊ የሚያቀርብ የድስፕሊን ኮሚቴ ይቋቋማል፡፡
1. የዲስፕሊን  ኮሚቴ  አባላት፡-
የዲሲፕሊን ኮሚቴ አምስት አባላት ይኖሩታል፡፡
    ሀ. የኮሚቴው ሰብሳቢና ሁለት አባላቱ በማዕከሉ የበላይ ኃላፊ ይመደባሉ፡፡
ለ. የጾታን ተዋጽኦ ባማከለ መልኩ ሁለት የኮሚቴው አባላት ከማዕከሉ ሰራተኞች መካከል በሚደረግ በአጠቃላይ የሰራተኛ ስብሰባ ላይ ከሰራተኛው መካከል ይመረጣሉ፡፡
      ሐ. አንድ ከማዕከሉ የሰው ኃብት ስራ አመራር የተመደበ ጸሐፊና ድምጽ አልባ አባል ይሆናሉ፡፡
      መ. የኮሚቴው አባላት የአገልግሎት ዘመን ለሦስት ዓመት ይሆናል፡፡
28.  የዲስፕሊን ኮሚቴው አሠራር፣
ሀ. በኮሚቴ ስብሰባ ላይ ሰብሳቢውና ሁለት የኮሚቴው አባላት ከተገኙ ምልዓተ ኮሚቴ ይሆናል፡፡
ለ. ከሰራተኛ ተወካይ ቢያንስ አንድ ካልተገኘ ምልዓተ ጉባኤ እንደተሟላ አይቆጠርም፡፡
ሐ. ኮሚቴው የሚያቀርበው የውሳኔ ሀሳብ የሚያልፈው በድምጽ ብልጫ ይሆናል፡፡ ሆኖም ድምጽ እኩል ለእኩል የተከፈለ ከሆነ ሰብሳቢው ያለበት ወገን ያቀረበው ሐሳብ ያልፋል፡፡ በሃሳብ የተለየው አባል የተለየበትን ምክንያት በግልጽ ማስፈር አለበት፡፡
መ. ማንኛውም የኮሚቴ አባል ክስ ከቀረበበት ሠራተኛ ጋር ፀብ ወይም የስጋ ወይም የጋብቻ ዝምድና ያለው መሆኑ ሲረጋገጥ ለዚያ ጉዳይ ብቻ ከስብሰባው እንዲነሳ ይደረጋል፡፡
ሠ. ማንኛውም የድስፕሊን ኮሚቴ አባል በኮሚቴ በመታየት ላይ ያለን ጉዳይ በሚመለከት ምስጢር ያባከነ ወይም የኮሚቴውን ስራ በማናቸውም አኳኋን ያደናቀፈ እንደሆነ ከአባልነት ታግዶ ጉዳዩ በዲስፕሊን እንዲታይ ይደረጋል፡፡
29. በዲስፕሊን ቅጣት ላይ ስለሚቀርብ ቅሬታና አቤቱታ፡-
1. በቀላል የዲስፕሊን እርምጃዎች የተቀጣ የመሶብ አንድ ማዕከል አገልግሎት ሰራተኛ ለማዕከሉ ቅሬታ ሰሚ ኮሚቴ ቅሬታውን ማቅረብ ይችላል፡፡
2. አቤቱታ የቀረበለት የቅሬታ ሰሚ ኮሚቴ አቤቱታውን መርምሮ በ10 የስራ ቀናት ውስጥ የውሳኔ ሀሳቡን ለማዕከሉ የበላይ ሀላፊ ማቅረብ ይኖርበታል፡፡
30. ልዩ ልዩ ድንጋጌዎች

1. ይህንን መመሪያ የሚቃረን ማንኛውም መመሪያ ወይም የአሰራር ልምድ በዚህ መመሪያ የተመለከቱት ጉዳዮች ላይ ተፈጻሚ አይሆንም፡፡
2. ይህ መመሪያ ቀደም ሲል በተሰሩ ስራዎች ላይ ተፈጻሚ የሚሆነው ስራዎቹ ከመመሪያው ጋር ተቃራኒ ሆነው እስካልተገኙ ድረስ ነው፡፡
3. ይህ መመሪያ እንደአስፈላጊነቱ በመሶብ አንድ ማዕከል አገልግሎት ሊሻሻል ይችላል፡፡
31.  መመሪያው የሚፀናበት ጊዜ፡-
ይህ መመሪያ ከ-------ቀን 2018 ዓ.ም ጀምሮ ተግባራዊ ይሆናል፡፡
                             አሶሳ -----------ቀን 2017 ዓ.ም
                                          ጌታሁን አብዲሳ ሌንጫ
                          የቤኒሻንጉል ጉሙዝ ክልል ሲቪል ሰርቪስ ቢሮ ኃላፊ

